text: Cléomadès couvertement
   Enquist, ce n'oublia noient,
   Tant qu'il sot bien en quel regné
   Li chevaus l'avoit aporté,
   Et que cele qu'il amoit tant
   PageV01P107
   Estoit fille le roy Carmant.
   De li meïsme le savoit,
   Dont en son cuer grant joie avoit
   Que il avoit assis s'amour
   En fille à roy de tel valour ;
   Car li rois Carmans à ce tans
   Estoit des rois uns des plus grans
   En tant que de très grant richour
   Et de gentillece et d'onnour.
   Une piece ensamble parlerent,
   D'amoreus iex se resgarderent
   Cléomadès et Clarmondine.
   Amours en leur cuers enracine ;
   Car que plus l'uns l'autre véoit
   Plus l'uns l'autre amoit et prisoit.
  